**Návrh zámeru: Komunitné centrum v Spišskej Belej**

Žiadateľ (predkladateľ): Mesto Spišská Belá

Názov zámeru: Výstavba komunitného centra v Spišskej Belej

Zdroj financovania: Európske štrukturálne investičné fondy (2014-2020) a štátny rozpočet

Miesto : areál bývalej kolkárne – plánovaná mestská (komunitná) záhrada na Tatranskej ulici

Účel objektu: vytvoriť priestory pre stretávanie rôznych komunít mesta – napr. aj seniorov (priestory aj pre Denné centrum), pre rôzne spolky a ďalšie neformálne skupiny, ale aj priestory pre sociálne poradenstvo a pre terénnu sociálnu prácu a pod.

**Predmet zámeru:**

**Výstavba nového objektu komunitného centra**

-Objekt musí spĺňať štandardy vybavenia určené metodikou Ministerstva PSVaR SR (aké typy miestnosti a o akých maxim. výmerách podlahovej plochy)

-Predpísaná max. podlahová plocha objektu – do 250 m2

Ú-Plánovaný rozmer objektu cca 9x16m - objekt bude 2-podlažný

Stavba bude so šikmou strechou – ale v modernom duchu. Vstup do objektu by sa zvýraznil fasádnym obkladom a prešiel by až do vikiera na streche. Vikier by sa ukončil plochou strechou v modernom duchu. Strechu sme navrhli jednoduchú, bez okapov, so strešnou krytinou z falcovaného plechu. Celková farebnosť fasády by sa niesla v bielej farbe, doplnenej o šedú strešnú krytinu, prvky oplechovania a okná. Biela a šedá farba by sa doplnila spomínaným fasádny obkladom na báze dreva, prípadne obkladom z fasádnych kompozitných dosiek, aby to bolo viac odolné vandalizmu. Nad vstupmi do objektu by sa osadili zavesené sklenené striešky na oceľových tiahlách.

**Finančné náklady**

**C**elkové náklady (určené ako maximálne): do 350 tis. EUR (s DPH)

Max. výška príspevku z EÚ a štátneho rozpočtu : 95% z celkových oprávnených nákladov projektu (teda zo sumy 350 tis. EUR)

Spolufinancovanie z rozpočtu mesta: 5 % z celkových oprávnených nákladov projektu

V týchto nákladoch sú oprávnené aj náklady na vyhotovenie PD.

**Časový postup**:

-príprava projektovej štúdie – máj 2018

-príprava projektovej dokumentácie a stavebného povolenia – do 30. júna 2018

-podanie žiadosti o NFP – do 2.júla 2018

-samotná realizácia (v prípade úspešnosti projektu) – druhý polrok 2019 - 2020

V Spišskej Belej 13.5.2018

Predkladá : JUDr. Štefan Bieľak, primátor mesta